Gál, Gábor, minister spravodlivosti SR (2018-06-19):
Ďakujem pekne, pán podpredseda. Vážené pani poslankyne, vážení páni poslanci, no, v tejto rozprave bolo povedané hádam všetko. Dotkli sme sa všetkého možného, hlavne tých vecí, ktoré vôbec nesúvisia s týmto zákonom, že, pán Vašečka, pán poslanec Vašečka, Coman, ale aj ďalej. Ja budem reagovať na určité veci, ale chcem sa poďakovať pánu poslancovi Beblavému, nie je to jeho postom, aby obhajoval tento návrh zákona, lebo je vládnym návrhom zákona predsa len, ale to videnie sveta jednak pána poslanca Grendela, alebo aj pána poslanca Baránika, ktorý ma minule na pôde ministerstva spravodlivosti veľmi milo prekvapil svojím konštruktívnym prístupom, keď sme rokovali; je mi to veľmi, na míle ďaleko. Nič nevyriešime, je to zbytočné, je to formalita, pán poslanec teraz použil pojem kamuflovanie, kamufláž. Ako vy si myslíte, že v najvyspelejšej krajine Európskej únie idú do nejakého projektu Európskej prokuratúry na to, aby niečo kamuflovali? Vám už všetko je absolútne konšpiratívne, nič ako nefungujúce. Však sami, neviem, kto z vás, ale tak sami sa nie raz odvolávate na už spomenutý OLAF. Aj táto inštitúcia vám je kamufláž, nefungujúca, nič nerieši, ako nič nerieši? Spojiť tento návrh jednak, že ideme, to je zákon o výbere kandidátov, nie už o, zákon o Európskej prokuratúre, ako ste to; lenže fakt miešame dojmy s pojmami, že porovnávať so zákonom o preukázaní majetku, že tak to nebude fungovať. No tak to absolútne ako nechápem, že ste si pomýlili, o ktorom zákone pojednávame, alebo ako niekto, kto vám písal ten prejav, to nerozumie tejto problematike, nečítal to, že to nebude kladivom na skorumpovaných politikov? Ale to nie je o tom, tento návrh zákona. Jednak je to o výbere kandidátov a keď sa bavíme o Európskej prokuratúre, keď ste sa chceli baviť o Európskej prokuratúre, lebo veľká časť rozpravy išla k tomu, nie k tomuto konkrétnemu návrhu zákona, tak musím povedať, že ako aj povedala pani poslankyňa Žitňanská, tento projekt začínal s tým, že jednak s Lisabonskou zmluvou na podnet štátov, ako je Nemecko a Francúzsko, kde majú veľký problém s cezhraničnými vecami, majú veľké problémy ako my s čerpaním alebo financovaním určitých projektov z eurofondov. Pozrite sa, v Španielsku predvčerom nastúpil do výkonu trestu člen kráľovskej rodiny za takéto podobné trestné činy, čiže to nielen Slovensko má s týmto problémy, ale celá Európa. A práve Európa vymyslela tento projekt, ale teraz my sa bavíme o zákone, ako vybrať tých kandidátov, ale skĺzli sme do toho, že Slovenská republika je čierna diera, že tu nič nefunguje. Pán poslanec Grendel, bude to fungovať vtedy, keď vy budete vo vláde? Že prokuratúra a tí zlí prokurátori, tí zlí sudcovia už vtedy budú dobrí? Alebo boli dobrí, keď ste boli vrcholným predstaviteľom ministerstva vnútra? Boli tam tí istí ľudia. Sudcov máme tisíc neviem koľko. Prokurátorov osemsto neviem koľko. To sú všetci zlí ľudia? Slovensko, slovenská justícia nie je len Harabin, orgány činné v trestnom konaní nie sú tí zlyhávajúci prokurátori. Alebo, alebo policajti. Však policajtov máme niekoľko tisíc! Všetkých hádžete do jedného vreca! Všetkých! A potom sa nečudujte, že máme disciplinárne senáty také, aké, že nikto sa; nikto tam nechce ísť. My máme problém všeobecne ľudí nominovať niekde do funkcií, do vrcholných funkcií, lebo každý je spochybnený. Ešte ani nezasadol do tej stoličky, ešte ani nevieme, kto sa prihlási do tohto výberka na kandidátov európskeho prokurátora a delegovaného prokurátora, ani nevieme, že koho tá komisia vyberie, už to je pajác, už bude kamuflovať, už to bude zbytočne formálne. Kto sa po tomto prihlási do toho výberka? Kto vám dá toto oprávnenie, že ani neviete, kto tam ide, a už tých ľudí spochybňujete?! (Reakcia z pléna.) No však vy ste to povedali, vy ste to povedali, pán poslanec! Riešili ste, že čo písali noviny. Však noviny písali aj to, čo som nikdy nepovedal. Vychádzať z novín?! Vy máte materiál, vy ste poslanec Národnej rady. Viete sa dostať k dôvodovej správe, viete sa dostať, ja mám; však ministerstvo spravodlivosti mám otvorené, keď máte nejaké podnety, návrhy alebo otázky, jednak máte aj inštitút interpelácie, jednak máte hodinu otázok a jednak, keď sa prihlásite, veľmi rád vás prijmem. No vychádzate z novín. Noviny o mne už všeličo napísali, dobre, že mi to nečítate horoskop, že čo napísal horoskop v nejakom Novom čase. Áno, to je pravda, že Európska prokuratúra bude fungovať od roku 2020. Ale to kvôli tomu, že to bude fungovať až o dva roky alebo o rok a pol, tak to bude zlé, tak to už nechajme? Nie, ja si myslím, že každý krok, ktorý smeruje k tomu, aby sme tu mali lepšiu, spravodlivejšiu a demokratickejšiu spoločnosť, stojí za to, aj stojí za tú podporu. Výberovú komisiu, lebo vráťme sa k tomu zákonu, sme vyberali, že kto by mohol vybrať tých kandidátov, podľa nášho svedomia a vedomia. To je návrh, my sme mali k tomu aj rozporové konanie, ktoré sa zmenilo, ale sme v prvom čítaní. Ja som veľmi otvorený k tomu, keď navrhnete nejaké iné riešenie, že kto by mohol byť v tej výberovej komisii, kto by tam mal byť, ktorý orgán. Ale hovorím, že to, že máme pochybnosti o niektorých ľuďoch, lebo v minulosti alebo prítomnosti zlyhali, to ešte neznamená, že každý človek v tej inštitúcii je zlý, je odborne neerudovaný, je spochybniteľný. My tu máme policajtov, prokurátorov, ale aj sudcov, ktorí odsúdili Černáka, Lališa, Ondrejčáka, podvodníkov, ako je Vareha, boli olejári, ktorí mali kontakty na najvyšších miestach, na samom vrchu politickej reprezentácie, a boli odsúdení, čiže toto nebolo kamuflovanie. A práve tá Európska prokuratúra môže napomôcť tomu, aby tie väzby, ktoré v niektorých prípadoch sú zjavné, v niektorých prípadoch sú naznačené, mohli byť eliminované práve cez tú Európsku prokuratúru. OLAF, ktorý nemá veľké právomoci; a tuto reagujem aj na pána poslanca Jurzycu; tam by bolo veľmi ťažké tie vyšetrovacie právomoci tak rozšíriť, aby to mohlo fungovať. Ale práve prokurátor riadi policajtov, tých vyšetrovateľov. Ten im povie, že toho ešte vypočuješ, tento dôkazný prostriedok ešte zabezpečíš a toto môže fungovať. A keď to policajt nespraví, tak mu to dá zopakovať. Proste prokurátor je alfou, omegou, čo sa týka vyšetrovania a práve toto môže byť v tomto smere to pozitívne, môže napredovať. Pán poslanec Beblavý povedal, že áno, toto je bič na vládu. Môže byť bičom, ale na každú vládu. Nie na túto. Na ďalšiu. Každá, každá vláda, ktorá si bude myslieť, že mu nejaký ten podvod, alebo ľudia, ktorí sú v pozadí alebo si myslia, že budú v pozadí nejakej tej vlády, budú postihnuteľní na európskej úrovni. OLAF stále dobre funguje podľa mňa. Odvoláme sa na to, vieme riešiť, však dávame aj podnety OLAF-u, aby niečo prešetril. Toto môže byť ešte o level vyššie. Ale hovorím, že vráťme sa k návrhu zákona. To je o výbere kandidátov. Pán poslanec Grendel povedal, že to neni až také zlé, len čo keď zvolia nejakého Harabina alebo Harabin môže podľa tohto návrhu spĺňať. Ale pán sudca Harabin je sudcom iks rokov, je, publikuje. Čiže my keď tam dáme z odborného hľadiska najprísnejšie kritériá, stále on z titulu svojej histórie a minulosti, odbornej minulosti, bude spĺňať. Čiže to nie je o tom, že koho tam nechceme mať, ale koho tam chceme mať. Chceme mať – bezadresne – dobrých, šikovných, odborne zdatných a morálne vyspelých ľudí. A o tom je tento zákon, o tom je tá výberová komisia, o tom sú tie podmienky. A bavme sa o tom, čo ešte na tom vylepšiť. Máme priestor v druhom čítaní. Ešte raz, som otvorený na túto diskusiu. Keď nebude dostatočný priestor tu v Národnej rade, veľmi rád vás prijmem na pôde ministerstva spravodlivosti. Ďakujem veľmi pekne.